Document ID: 32011D0063

A BIZOTTSÁG HATÁROZATA
(2011. január 10.)
a 92/43/EGK tanácsi irányelv értelmében az atlanti bioföldrajzi régió közösségi jelentőségű természeti területeit tartalmazó, negyedik alkalommal frissített jegyzék elfogadásáról
(az értesítés a C(2010) 9666. számú dokumentummal történt)
(2011/63/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelvre (1) és különösen annak 4. cikke (2) bekezdésének harmadik albekezdésére,
mivel:
(1)
A 92/43/EGK irányelv 1. cikke c) pontjának iii. alpontjában említett atlanti bioföldrajzi régió magában foglalja az Egyesült Királyság, Hollandia és Írország teljes területét és Belgium, Dánia, Franciaország, Németország, Portugália és Spanyolország egyes részeit, amint azt az irányelv 20. cikke alapján létrehozott bizottság (a továbbiakban: Élőhelyvédelmi Bizottság) által 2005. április 25-én elfogadott bioföldrajzi térkép meghatározza.
(2)
További előrelépés szükséges az 1995-ben kezdeményezett, a Natura 2000 hálózat tényleges létrehozására irányuló folyamatban, amely nélkülözhetetlen eleme a biológiai sokféleség Unión belüli védelmének.
(3)
Az atlanti bioföldrajzi régió közösségi jelentőségű természeti területeinek alapjegyzékét, valamint első, második és harmadik alkalommal frissített jegyzékét a 92/43/EGK irányelv értelmében a 2004/813/EK (2), a 2008/23/EK (3), a 2009/96/EK (4) és a 2010/43/EU (5) bizottsági határozattal fogadták el. A 92/43/EGK irányelv 4. cikkének (4) bekezdése és 6. cikkének (1) bekezdése alapján az érintett tagállamoknak a lehető leghamarabb, de legfeljebb hat éven belül különleges természetvédelmi területté kell nyilvánítaniuk az atlanti bioföldrajzi régió közösségi jelentőségű természeti területeinek jegyzékében szereplő területeket, valamint meg kell határozniuk a természetvédelmi prioritásokat és a szükséges természetvédelmi intézkedéseket.
(4)
A Natura 2000 hálózat folyamatos kiigazításának keretében a közösségi jelentőségű természeti területek jegyzékeit felülvizsgálják. Ezért indokolt az atlanti jegyzék negyedik alkalommal történő frissítése.
(5)
Az atlanti bioföldrajzi régió közösségi jelentőségű természeti területeit tartalmazó jegyzék negyedik frissítése egyrészt azért indokolt, mert a tagállamok 2008 óta további területeket javasoltak felvételre az atlanti bioföldrajzi régió azon természeti területei közé, amelyek a 92/43/EGK irányelv 1. cikkének értelmében közösségi jelentőségűnek minősülnek. A 92/43/EGK irányelv 4. cikkének (4) bekezdésében és 6. cikkének (1) bekezdésében meghatározott kötelezettségek a lehető leghamarabb, de legkésőbb hat éven belül alkalmazandók azt követően, hogy az alpesi bioföldrajzi régió közösségi jelentőségű természeti területeit tartalmazó, negyedik alkalommal frissített jegyzéket elfogadták.
(6)
Az atlanti bioföldrajzi régió közösségi jelentőségű természeti területeit tartalmazó jegyzék negyedik alkalommal történő frissítése másrészt azért indokolt, mert figyelembe kell venni a tagállamok által a területekkel kapcsolatban közölt információkban a közösségi alapjegyzék, illetve az első, második és harmadik alkalommal frissített jegyzék elfogadása óta bekövetkezett változásokat. Az atlanti bioföldrajzi régió közösségi jelentőségű természeti területeit tartalmazó, negyedik alkalommal frissített jegyzék ily módon az atlanti bioföldrajzi régió közösségi jelentőségű természeti területeit tartalmazó alapjegyzék konszolidált változatának tekinthető. Fontos hangsúlyozni, hogy a 92/43/EGK irányelv 4. cikkének (4) bekezdésében és 6. cikkének (1) bekezdésében meghatározott kötelezettségek az atlanti bioföldrajzi régió közösségi jelentőségű természeti területeit tartalmazó alapjegyzék, illetve az első, második és harmadik alkalommal frissített jegyzék elfogadását követően a lehető leghamarabb, de legkésőbb hat éven belül alkalmazandók, attól függően, hogy az egyes közösségi jelentőségű természeti területek mely jegyzékben kerültek először felvételre.
(7)
Az atlanti bioföldrajzi régiót illetően a 92/43/EGK irányelv 1. cikke értelmében közösségi jelentőségűnek minősülő természeti területek közé felvételre javasolt területek jegyzékeit az érintett tagállamok 2002 márciusa és 2009 novembere között az irányelv 4. cikke (1) bekezdésének megfelelően átadták a Bizottságnak.
(8)
A javasolt területek jegyzékéhez a Natura 2000 keretében javasolt területek adatszolgáltatási űrlapjáról szóló, 1996. december 18-i 97/266/EK bizottsági határozat (6) által megállapított formában csatolták az egyes területekre vonatkozó információkat.
(9)
Ezek az információk magukban foglalják a területnek az érintett tagállamok által továbbított legfrissebb és hiteles térképét, a terület nevét, elhelyezkedését és kiterjedését, valamint a 92/43/EGK irányelv III. mellékletében meghatározott szempontok szerint nyert adatokat.
(10)
A Bizottság által az érintett tagállamokkal egyetértésben összeállított jegyzéktervezet alapján - amely az elsődleges fontosságú természetes élőhelytípusoknak és veszélyeztetett fajoknak otthont adó területeket is megjelöli - el kell fogadni az atlanti bioföldrajzi régió közösségi jelentőségű természeti területként kiválasztott területeinek negyedik alkalommal frissített jegyzékét.
(11)
A 92/43/EGK irányelv 11. cikke szerinti felügyelet eredményeképpen a természetes élőhelytípusok és a fajok előfordulására és elterjedésére vonatkozó ismeretek folyamatosan bővülnek. Ennek megfelelően a területek közösségi szintű értékelésére és kiválasztására a jelenleg rendelkezésre álló legjobb minőségű információk alapján került sor.
(12)
Egyes tagállamok nem javasoltak elegendő területet a 92/43/EGK irányelv követelményeinek megfelelő egyes élőhelytípusok és fajok esetében. Ezért ezen élőhelytípusokra és fajokra nézve nem jelenthető ki, hogy a Natura 2000 hálózat teljes. Figyelembe véve a tájékoztatás késedelmes kézhezvételét és a tagállamokkal történő megegyezés elhúzódását, indokolt a területek negyedik alkalommal frissített jegyzékének elfogadása, amely jegyzéket azután a 92/43/EGK irányelv 4. cikkének rendelkezéseivel összhangban felül kell vizsgálni.
(13)
Mivel a 92/43/EGK irányelv I. mellékletében szereplő természetes élőhelytípusok és a II. mellékletében szereplő fajok előfordulására és elterjedésére vonatkozó ismeretek nem teljesek, nem lehet következtetést levonni a tekintetben, hogy esetükben a Natura 2000 hálózat teljes-e vagy sem. A jegyzéket szükség esetén felül kell vizsgálni a 92/43/EGK irányelv 4. cikkének megfelelően.
(14)
Az egyértelműség és az átláthatóság érdekében a 2010/43/EU határozatot hatályon kívül kell helyezni.
(15)
Az e határozatban előírt intézkedések összhangban vannak az Élőhelyvédelmi Bizottság véleményével,
ELFOGADTA EZT A HATÁROZATOT:
1. cikk
A 92/43/EGK irányelv 4. cikke (2) bekezdése harmadik albekezdésének megfelelően az atlanti bioföldrajzi régió közösségi jelentőségű természeti területeinek negyedik alkalommal frissített jegyzékét e határozat melléklete tartalmazza.
2. cikk
A 2010/43/EU határozat hatályát veszti.
3. cikk
Ennek a határozatnak a tagállamok a címzettjei.
Kelt Brüsszelben, 2011. január 10-én.

Labels: 12
18
20